صحيح أن سيدي ربِّي رحمنا بالشتا هاد الأيام، ولكن هاد الشي ما كيعنيش أن خطر الجفاف نقص ولَّا ما بقاش. 
ما خاصّش يوقع ما كان كيوقع فأيام كوڤيد، غير كيبداو الحالات في الانخفاض كناخذو راحتنا، وكنرجعو لنقطة الصفر تقريبا. 
دابا راه مناطق كثيرة فالمغرب ما زال ناشفة وما ذاقتش الشتا، والضرر ديال الجفاف راه أكبر من داك الشي اللي كنتصوّرو.
الفلاَّحة الصغار والكسّابة واللي عايشين فالجبال والمناطق القروية غادي يفهمو ويحسّو بهاد الشي أكثر منا حنا اللي فالمدينة واللي كنشوفو الجفاف غير فالحمّام واللاڤاج.
اللي مفروض يكون دابا، زيادة على حملات التحسيس ديال بصّح ماشي دوك الميصاجات الكاريكاتورية العامرة بالإنشاء ولغة الخشب، (اللي مفروض) هو أن الحكومة تسرّع وتيرة المشاريع (الطرق السيارة للماء، ومحطات التحلية، وإعادة النظر في الزراعات…)، وهاد الشي كيف وصّى الملك خاصُّو يكون بعيد على المزايدات السياسية.
والله يرحمنا…